Številka: 530-4/2019-1 (20-06)

Datum: 17. 4. 2019

# Poziv učiteljem in učiteljicam za napotitev na delo v Evropsko šolo Luksemburg II z začetkom v šolskem letu 2019/20

Ministrstvo za izobraževanje, znanost in šport objavlja poziv za napotitev na delo v Evropsko šolo Luksemburg II za delovno mesto

**učitelj/učiteljica za poučevanje francoščine kot tujega jezika na sekundarni stopnji na Evropski šoli Luksemburg II.**

Začetek dela je 1. septembra 2019. Začasna napotitev na delo v tujino s polnim delovnim časom traja največ 9 šolskih let, pod pogojem da je učitelj/učiteljica pozitivno ocenjen/a po 2 in po 5 letih službovanja.

Med začasno napotitvijo na delo v evropsko šolo učitelj/učiteljica ostane v delovnem razmerju na slovenski šoli. Na podlagi vsakoletne pogodbe, ki jo sklenejo ministrstvo, slovenska šola in učitelj/učiteljica, slovenska šola učitelju/učiteljici izplačuje plačo, ki bi jo prejemal/a za delo v Sloveniji, kar ministrstvo mesečno refundira. Evropska šola učitelju/učiteljici izplačuje razliko do plače, ki mu/ji pripada po predpisih Evropskih šol. Pravice in obveznosti napotenih oseb so določene v zakonu, ki ureja delovna razmerja v Republiki Sloveniji in v predpisih evropskih šol (Pravilnik za začasno napoteno osebje v evropskih šolah, Pravilnik o imenovanju in evalvaciji direktorjev in namestnikov).

Poučevanje poteka na sekundarni stopnji Evropske šole Luksemburg II, ki obsega 7 razredov oziroma starost učencev od 11 do 18 let. Delo poteka v izrazito večjezičnem in večkulturnem okolju, zato je poleg osnovne usposobljenosti za delo pomembno tudi znanje tujih jezikov in sposobnost delovanja v jezikovno in kulturno raznolikem okolju.

Učni jezik je francoščina.

Kandidat/kandidatka mora:

* imeti v času prijave sklenjeno pogodbo o zaposlitvi za nedoločen čas v javni osnovni ali srednji šoli v Republiki Sloveniji oz. na enem od javnih zavodov, ustanovljenih na podlagi Zakona o organizaciji in financiranju vzgoje in izobraževanja;
* izpolnjevati pogoje za učitelja posameznega predmeta v skladu s tretjim odstavkom 92. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 25/17 – ZVaj; v nadaljevanju: ZOFVI);
* imeti najmanj triletne delovne izkušnje na delovnem mestu učitelja/učiteljice na področju vzgoje in izobraževanja;
* imeti znanje učnega jezika na ravni C2 po Skupnem evropskem jezikovnem okvirju (v nadaljevanju: SEJO).

Zaželene so izkušnje z diferenciacijo pouka za otroke s posebnimi potrebami, izkušnje pri delu v starostno heterogenih skupinah oz. združenih oddelkih, pri delu v večkulturnem in večjezičnem okolju na področju vzgoje in izobraževanja ter izkušnje pri uporabi informacijskih in komunikacijskih tehnologij.

Kandidatova/kandidatkina prijava z življenjepisom mora vsebovati naslednje podatke:

* osebni in kontaktni podatki (ime in priimek, naslov, e-mail naslov, telefonska številka),
* datum rojstva,
* osebno stanje,
* izobrazba,
* delovne izkušnje,
* znanje učnega jezika, ki se dokazuje z ustreznim jezikovnim certifikatom,
* znanje drugih tujih jezikov,
* opis posebnih sposobnosti, znanj in dosežkov.

Za življenjepis uporabite obrazec ‘Europass Curriculum Vitae' in pripadajočo jezikovno izkaznico:

- <http://europass.cedefop.europa.eu/sl/documents/curriculum-vitae/templates-instructions>

Prijavi priložite kopije dokazil o izobrazbi in znanju jezikov. Opozarjamo, da je kot dokazilo o znanju učnega jezika potrebno priložiti ustrezen jezikovni certifikat v skladu s SEJO!

Priporočamo, da v prijavi pošljete tudi motivacijsko pismo.

Rok za prijave je torek, 7. maj 2019.

Prijave se pošljejo na naslov: Ministrstvo za izobraževanje, znanost in šport, Služba za mednarodno sodelovanje in evropske zadeve, Masarykova 16, 1000 Ljubljana oziroma na e-naslov: [gp.mizs@gov.si](mailto:gp.mizs@gov.si) (sklic: “ Prijava na poziv št. 530-4/2019”).

Informacije o evropskih šolah in pogojih dela:

* splošne informacije: <http://www.eursc.eu/en>
* Pravilnik za začasno napoteno osebje v evropskih šolah <https://www.eursc.eu/BasicTexts/2011-04-D-14-en-9.pdf>

Dodatne informacije: [tatjana.jurkovic@gov.si](mailto:tatjana.jurkovic@gov.si)

Ministrstvo za izobraževanje, znanost in šport